C 351/28

Grozījuma pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2021/C 351/13)

Šī publikācija dod tiesības pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) 2019/787 27. pantam (1).

TEHNISKĀS DOKUMENTĀCIJAS GALVENIE PARAMETRI

“BAYERISCHER BLUTWURZ”

ES Nr. PGI-DE-02581 – 2019. gada 7. jūnijā

1. Reģistrējamā ģeogrāfiskās izcelsmes norāde

“Bayerischer Blutwurz”

2. Stiprā alkoholiskā dzēriena kategorija

32. Liķieris

3. Stiprā alkoholiskā dzēriena apraksts

Fizikālās, ķīmiskās un/vai organoleptiskās īpašības “Bayerischer Blutwurz” ir liķieris, ko Bavārijā, galvenokārt Bavārijas meža reģionā, tradicionāli gatavo, izmantojot stāvā retēja (Potentilla erecta (L.) Raeusch) sakneni. Retēja (vāciski Blutwurz) sakneni sarunvalodā mēdz dēvēt par Blutwurzel. — Lietošanai gatava stiprā alkoholiskā dzēriena faktiskā spirta koncentrācija: vismaz 35 tilp. % — Minimālais cukura saturs: 100 g/l gatavā produkta (izteikts invertcukurā) — Dzidrība: dzidrs — Krāsa: retēja sakneņa ietekmē visbiežāk sarkanbrūna. Liķierim krāsu piešķirt var arī citas sastāvdaļas, piemēram, garšaugi, augļu sulas u. c., ko vajadzības gadījumā izmanto, lai noapaļotu produkta garšu — Smarža un garša: skāņa līdz izteikti skāba retēja sakneņa garša — Izmantotās sastāvdaļas: retēja sakneņa un pēc vajadzības papildu garšaugu ekstrakti (izvilkumi), lauksaimnieciskas izcelsmes etilspirts vai destilāts, cukurs vai citi saldinātāji un ūdens, kuru pievieno, lai samazinātu maisījuma koncentrāciju un iegūtu dzērienu. Izvilkumu var gatavot arī ar papildu sastāvdaļām, piemēram, augļu sulām Specifiskās īpašības (salīdzinot ar citiem tās pašas kategorijas stiprajiem alkoholiskajiem dzērieniem) — No citiem liķieriem “Bayerischer Blutwurz” atšķiras ar to, ka tiek gatavots, izmantojot galvenokārt stāvā retēja (Potentilla erecta (L.) Raeusch) sakneņa izvilkumu. Tas produktam piešķir rūgto garšu un raksturīgo sarkanbrūno krāsu — Atšķirībā no dažiem citiem liķieriem, kurus tirgo kā Blutwurz un daļēji ražo citos Vācijas reģionos, viss “Bayerischer Blutwurz” ražošanas process un jo īpaši izmantoto sastāvdaļu macerēšana notiek ģeogrāfiskajā apgabalā — “Bayerischer Blutwurz” ir augstas kvalitātes produkts, tāpēc ražošanas procesā vienmēr izmanto retēja sakneņa izvilkumu. Tajā nav zemas kvalitātes aromatizētāju vai tiem līdzīgu produktu piemaisījuma — Ražošanas procesā neizmanto arī krāsvielas vai citas pārtikas piedevas

4. Attiecīgais ģeogrāfiskais apgabals

“Bayerischer Blutwurz” ražo daudzos Bavārijas reģionos, jo īpaši reģionos, kur augsnes ir nabadzīgas. Tāpēc par ģeogrāfisko apgabalu nosaka Bayern (Bavārija jeb DE2 apgabals pēc NUTS klasifikācijas).

5. Stiprā alkoholiskā dzēriena ražošanas metode

Nosaukums un metodes veids “Bayerischer Blutwurz” ražošana Metode Vispirms sasmalcina retēja sakneni, iespējams, pievienojot citas sastāvdaļas, piemēram, garšaugus, augļu sulas u. c., un ūdeni. Ja retēja saknenim pievieno citas sastāvdaļas, jāraugās, lai tas nekaitētu dominējošajam Blutwurz aromātam. Pēc tam sasmalcināto retēja sakneni un iespējamās papildu sastāvdaļas macerē lauksaimnieciskas izcelsmes etilspirtā vai destilātā. Iegūto spirta izvilkumu dažkārt uz nenoteiktu laiku atstāj piemērotos traukos glabāties vai nogatavoties. Pēc tam spirta izvilkumā iemaisa cukuru vai citus saldinātājus. Visbeidzot gatavošanu pabeidz šādi: — pievienojot ūdeni, spirta izvilkuma augsto koncentrāciju samazina, lai iegūtu dzērienu; — dzērienu iepilda pudelēs vai dekantē citos tirdzniecībai piemērotos traukos; — traukus marķē un iepako. Lai nodrošinātu kvalitāti, visi iepriekš aprakstītie ražošanas posmi ir jāveic noteiktajā ģeogrāfiskajā apgabalā. Tiklīdz produkta koncentrācija ir samazināta līdz vajadzīgajam dzēriena stiprumam, tā sastāvā esošās ēteriskās eļļas strauji kļūst gaistošas un izgaistot var ietekmēt gatavā “Bayerischer Blutwurz” kvalitāti. Lai kvalitāti saglabātu, dzēriena iepildīšanai jānotiek ģeogrāfiskajā apgabalā, jo tas darāms ļoti drīz pēc izvilkuma koncentrācijas samazināšanas. “Bayerischer Blutwurz” ir iecienīts tā kvalitātes dēļ. Izsekojama un drīza iepildīšana, ko veic ģeogrāfiskajā apgabalā, ir īpaši svarīga, lai šis kvalitātes apsolījums būtu uzticams un jebkurā brīdī pārbaudāms

6. Saikne ar ģeogrāfisko vidi vai izcelsmi

Dati par ģeogrāfisko apgabalu vai izcelsmi, kuri ir saiknei būtiski Bavārijas mežs ir viens no galvenajiem “Bayerischer Blutwurz” tradicionālās ražošanas apgabaliem, jo tur aug šā dzēriena būtību izsakošā sastāvdaļa. Tomēr tā sastopama un tiek šim dzērienam izmantota arī Bavārijas Priekšalpos, Alpu pakājē un citās Bavārijas kalnainēs. Tradīcijas pamatā ir tas, ka retējs (augs, kura sakneņus izmanto Blutwurz gatavošanai) tur aug un tādējādi vienmēr ir pieejams par izejvielu zāļu vai pārtikas vajadzībām. Iepriekš minētajām Bavārijas kalnainēm raksturīgi jauktu koku meži, virsāji, liesas pļavas un retumis zāļu purvi ar ieskābām augsnēm. Klimats austrumu puses kalnainēs pārsvarā ir auksts un mitrs, taču šādi ģeogrāfiskie un klimatiskie apstākļi ir ideāli piemēroti retējam. Šo augu parasti uzskata par liesas augsnes indikatorsugu. Stiprā alkoholiskā dzēriena sevišķās īpašības, kas piedēvējamas ģeogrāfiskajam apgabalam Saikne starp “Bayerischer Blutwurz” un ģeogrāfisko apgabalu balstās galvenokārt uz produkta reputāciju. Ņemot vērā retējam labvēlīgos ģeogrāfiskos un klimatiskos apstākļus un ar to saistīto šā auga pārpilnību, iepriekš minētajās kalnainēs tradicionāli vienmēr ir bijuši vairāki “Bayerischer Blutwurz” ražotāji. Šāda reģionāla koncentrācija ļāvusi individuālajiem ražotājiem, pastāvīgi apmainoties ar idejām, izkopt savas “Bayerischer Blutwurz” ražošanas prasmes. Šā produkta ražošanas tradīcija aizsākusies jau XVII gadsimtā. “Bayerischer Blutwurz”, būdams ūdenī atšķaidīts spirts, tika lietots medicīniskiem mērķiem un arī plašākam patēriņam. Arī vēsturiskajos avotos atrodamas daudzas atsauces uz šo tradīciju. Jau tas vien, ka vairums galvenā ražošanas reģiona –– Bavārijas meža –– un arī citu reģionu bāru un restorānu “Bayerischer Blutwurz” ir iekļāvuši savā (spirtoto) dzērienu kartē, liecina par šā dzēriena kā Bavārijas kultūras mantojuma daļas statusu. Vietējos laikrakstos regulāri tiek ziņots par “Bayerischer Blutwurz” ražošanu tradicionālajās ražotnēs. “Bayerischer Blutwurz” minēts arī pavārgrāmatās, piemēram, Annas M. Fraunhoferes Das Original Bayerischer Blutwurz Kochbuch (ISBN: 978-3896820822). Bavārijas pirmais schnapps muzejs, kurā ir arī ekspozīcija par “Bayerischer Blutwurz” vēsturi un ražošanas tradīciju, atrodas Hauzenbergas pilsētā, Bavārijas meža reģionā. Tas, ka Blutwurz ražošana sakņojas šajā reģionā, ir viens no iemesliem, kāpēc divi apvidi ir oficiāli atzīti par gastronomijas centriem. Blutwurz kā tradicionāls produkts minēts Kulinarisches Schaufenster Zwiesel un Viechtach nominācijās federālās zemes mēroga konkursā 100 Genussorte Bayern [100 gastronomijas centri Bavārijā] un attiecīgi tam bija sava nozīme žūrijas vērtējumā (www.100genussorte.bayern). “Bayerischer Blutwurz” kā tradicionāls Bavārijas produkts ir iekļauts Bavārijas tradicionālo produktu datubāzē (www.spezialitaetenland-bayern.de). Lai produkts, ēdiens vai dzēriens tiktu iekļauts šajā datubāzē, tam ir jāatbilst vairākām prasībām. Tradicionālajam produktam ir jābūt reģionā ražotam vai audzētam vismaz 50 gadus. Tam ir jābūt arī ar noteiktu (ražošanas) vēsturi, kas apliecina šā produkta ciešo saikni ar reģionu, kurā tas ražots vai pārstrādāts. Visbeidzot, patērētāju vidū jāvalda uzskatam, ka produkts ir bavāriešiem tipisks vai Bavārijas reģionam raksturīgs.

7. Eiropas Savienības vai valsts/reģiona noteikumi

8. Pieteikuma iesniedzējs

Iesniedzējs Bundesministerium für Ernährung und Landwirtschaft [Federālā Pārtikas un lauksaimniecības ministrija], Referat 414 (Wein, Bier, Getränkewirtschaft) [414. nodaļa (Vīna, alus, dzērienu nozare)] Juridiskais statuss, lielums un sastāvs (attiecas uz juridiskām personām) Publisko tiesību subjekts, ietilpst federālajā valdībā Valstspiederība Vācijas Adrese Rochusstraße 1 53123 Bonn Valsts Vācija Tālrunis +49 022899529-0 E-pasts: poststelle@bmel.bund.de 414@bmel.bund.de

9. Ģeogrāfiskās izcelsmes norādes papildinājumi

Īpaši marķēšanas noteikumi

a) pamatnoteikumi attiecībā uz ģeogrāfiskās izcelsmes norādes “Bayerischer Blutwurz” papildināšanu

Saskaņā ar Savienības tiesību aktiem, kas ir spēkā stipro alkoholisko dzērienu jomā, nosaukumu “Bayerischer Blutwurz” drīkst papildināt tikai ar:

— apzīmējumiem, kuri norādīti b) apakšpunktā, vai

— apzīmējumiem, kuri nav norādīti b) apakšpunktā, bet ir pierādāms, ka 2008. gada 20. februārī tie ir bijuši vispārpieņemti;

b) papildināšana ar apzīmējumiem, kas neietver ģeogrāfiskas norādes

Ja nosaukumam “Bayerischer Blutwurz” pievieno informāciju par nogatavināšanu, noturēšanu vai uzglabāšanu, šādiem produktiem jābūt uzglabātiem vai nogatavinātiem vismaz sešus mēnešus.

Attiecībā uz norādi par dzēriena vecumu jāievēro šādi noteikumi:

produktiem, kas nogatavināti vismaz sešus mēnešus, drīkst pievienot norādi “nogatavināts”;

produkti, kas nogatavināti vismaz vienu gadu, drīkst būt ar norādi “vecs”, kuru attiecīgā locījumā (alter) pievieno pirms komercnosaukuma “Bayerischer Blutwurz”.

Ja nosaukumam “Bayerischer Blutwurz” pievieno kvalitāti raksturojošus apzīmējumus (piem., feiner [augstākā labuma], Edel- [pirmšķirīgs] vai Tafel- [galda]), šādiem produktiem jābūt ievērojami kvalitatīvākiem par standarta produktiem. To nodrošina, piemēram, pievienojot vairāk retēja sakneņa uz macerēšanā izmantoto spirta daudzumu vai dzērienu nogatavinot ozolkoka vai cita materiāla (akmens keramikas vai fajansa) traukos.

Produktiem, kuru ražošanas cikls (t. i., spirta izvilkuma gatavošana, tā atšķaidīšana ar ūdeni, lai iegūtu dzērienu, un iepildīšana traukos) pilnībā noritējis vienā ražotnē, drīkst pievienot papildu apzīmējumu “Ražots un iepildīts spirta dedzinātavā” vai arī “Ražots un iepildīts uz vietas”;

c) tādu vārdu kā Likör [liķieris] vai Kräuter-Likör [zāļu liķieris] pievienošana

Lai patērētājiem –– sevišķi tiem, kas nav no galvenā tirdzniecības apgabala, proti, Bavārijas meža reģiona –– būtu skaidrs, ka “Bayerischer Blutwurz” atšķirībā no “Bärwurz” un citiem spirta uzlējumiem, kurus arī gatavo no retēja sakneņa, vienmēr ir liķieris, “Bayerischer Blutwurz” ražotāji uz produkta etiķetes pēc komercnosaukuma “Bayerischer Blutwurz” drīkst pievienot tādus vārdus kā Likör, Kräuter-Likör vai citus līdzīgus apzīmējumus.

(1) OV L 130, 17.5.2019., 1. lpp.